शोध टीम के अनुसार अधिक टेलीविज़न देखने वाले बच्चे जंक फ़ूड के अधिक शौक़ीन होते हैं.ब्रितानी विशेषज्ञों ने माता-पिता को सलाह दी है कि वे अपने बच्चों को टेलीविज़न के कुछ चुनिंदा कार्यक्रम ही देखने दें.ये अध्ययन 13 सौ बच्चों पर किया गया है. जिसमें शोधकर्ताओं ने बच्चों के माता-पिता से 29 महीने और फिर बीते 53 महीने के दौरान बच्चों के ज़रिए टेलीविज़न देख जाने का ब्यौरा पूछा.दो वर्ष के 11 प्रतिशत और चार वर्ष के 23 प्रतिशत बच्चों ने निर्धारित दो घंटे की समय सीमा से अधिक टेलीविज़न देखा. फिर इन बच्चों का हाल 10 वर्ष की उम्र में जाना गया और उनके टीचर से उनके स्कूल में उनके प्रदर्शन, स्वास्थ्य, व्यवहार और बॉडी मास इंडेक्स के बारे में पूछा गया तो पाया गया कि जो बच्चे टेलीविज़न से अधिक चिपके रहे उनका दिल कक्षा में कम लगा और उनका प्रदर्शन गणित में काफ़ी ख़राब रहा.शोधकर्ताओं ने यह भी पाया कि उनमें सामान्य शारीरिक गतिविधियाँ भी कम थीं, लेकिन वो जंक फ़ूड खाने के मामले में आगे थे.शोध टीम की प्रमुख डॉक्टर लिंडा पगानी कहती हैं,"बचपन के शुरुआती दिन दिमाग़ के विकास और व्यवहार के निर्माण के लिए अहम होते हैं."वो आगे कहती हैं, "इस उम्र में अधिक टेलीविज़न देखने से भविष्य में ग़लत आदतें पड़ सकती हैं."